Súradnice: 49°52′S 8°39′V﻿ / ﻿49,867°S 8,650°V﻿ / 49.867; 8.650

**Darmstadt** je mesto na juhu spolkovej krajiny Hesensko, administratívne sídlo vládneho obvodu Darmstadt a krajinského okresu Darmstadt-Dieburg. Mesto leží v oblasti riek Rýn a Mohan. Darmstadt je štvrté najväčšie mesto Hesenska (väčšie sú Frankfurt nad Mohanom, Wiesbaden a Kassel). Najbližšie veľké mestá sú Frankfurt nad Mohanom (asi 30 km severne), Wiesbaden a Mainz (asi 40 km severozápadne), ako aj Mannheim (asi 45 km južne).

Polohopis
---------

### Mestské časti

Mesto Darmstadt sa delí na deväť mestských častí, ktoré sú označené číslami. Päť častí sa radí k vnútornému mestu:

* Darmstadt-Mitte (obvod 100, 16 626 obyvateľov)
* Darmstadt-Ost (obvod 200, 12 768 obyvateľov)
* Darmstadt-Nord (obvod 300, 27 713 obyvateľov)
* Bessungen (obvod 400, 12 680 obyvateľov, pripojené 1. apríla 1888)
* Darmstadt-West (obvod 500, 14 631 obyvateľov)

Ďalšie štyri časti sa radia k vonkajšiemu mestu:

* Argheilen (obvod 600, 16 468 obyvateľov, pripojené 1. apríla 1937)
* Eberstadt (obvod 700, 21 734 obyvateľov, pripojené 1. apríla 1937)
* Wixhausen (obvod 800, 5 733 obyvateľov, pripojené 1. apríla 1977)
* Kranichstein (obvod 900, 10 750 obyvateľov)

Údaje o počte obyvateľov sú platné k 31. 12. 2005

Dejiny
------

Darmstadt pravdepodobne založili Frankovia v 8. alebo 9. storočí. V historických dokumentoch sa však objavuje až koncom 11. storočia ako *Darmundestat*. Mestské práva získal 23. júla 1330 od cisára Ľudovíta IV. Bavorského. Mesto do roku 1479 patrilo rodu grófov von Katzenelnbogen. Po ich vymretí sa v roku 1567 stalo súčasťou Hesenska-Darmstadtska (do roku 1918).

Počas druhej svetovej vojny bolo mesto celkom 36 krát bombardované. V dôsledku náletov zahynulo 11 500 ľudí.

Politika
--------

Mestské zastupiteľstvo mesta sa skladá zo 71 poslancov. Po voľbách v roku 2006 získali CDU a SPD po 21 mandátov, Spojenectvo 90/Zelení 11 mandátov, FDP 5 mandátov a ostatné strany zvyšných 13 mandátov.

Obyvateľstvo
------------

Vývoj počtu obyvateľov Darmstadtu
1. apríla 1937, po pripojení mestských častí Argheilen a Eberstadt, prekročil počet obyvateľov 100 000. Počas druhej svetovej vojny zomrelo 40 % (45 000) obyvateľstva. Koncom júna 2009 žilo v meste 142 761
obyvateľov, z toho 21 451 (15,03 %) cudzincov.

K protestantizmu sa hlási 35,7 %, ku katolicizmu 19,8 % a k ostatným náboženstvám sa hlási, prípadne bez vyznania je 44,4 % obyvateľstva.

Kultúra
-------

### Divadlo

Mestské divadlo Darmstadt
V meste sa nachádza veľa divadiel. Najznámejšie je Mestské divadlo, postavené podľa projektu Rolfa Prangeho v rokoch 1968 – 1972. V rokoch 2002 – 2006 bola budova dôkladne zrenovovaná. Hlavnou časťou divadla je veľká sála (*Grosse Haus*) s kapacitou 956 miest, určená najmä na operné predstavenia. Malá sála (*Kleine Haus*) so 482 miestami sa využíva na hrané a tanečné predstavenia. Ďalej sa v budove nachádza komorné divadlo (*Kammerspiele*) so 100 miestami a bar s 50 miestami pre menšie vystúpenia.

### Stavby

Po druhej svetovej vojne bolo centrum mesta takmer úplne zničené. Po skončení vojny sa opravili historické budovy ako zámok, radnica, mestský kostol a múzeum. V centre však bola naplánovaná nová sieť ulíc, kvôli ktorej sa mnohé zničené budovy neopravovali.

V centre mesta sa nachádzajú: stará radnica, námestie *Luisenplatz* so sochou Ľudovíta I. prvého veľkovojvodu Hesenska, zámok, kostol sv. Ľudovíta (hlavný katolícky kostol), mestský kostol (hlavný evanjelický kostol) a kongresové centrum.

#### Zaujímavosti

* Waldspirale – obytný komplex, postavený v roku 2000

### Šport

Najznámejším športovým klubom je SV Darmstadt 98, ktorý hral dva roky vo futbalovej Bundeslige.

Hospodárstvo a infraštruktúra
-----------------------------

### Doprava

Západnou časťou mesta prechádzajú diaľnice A5 a A67, ktoré sa stretávajú na križovatke *Darmstädter Kreuz*. Cez mesto vedú spolkové cesty B3, B 26, B 42, B 426 a B 449.

Hlavná železničná stanica leží na trati *Main-Neckar-Eisenbahn* z Frankfurtu nad Mohanom do Heidelbergu. Začína tu aj trať do Erbachu v okrese Odenwald. Regionálne vlaky spájajú mesto s Frankfurtom nad Mohanom, Wiesbadenom, Aschaffenburgom, Mannheimom, Heidelbergom a Erbachom. Rýchlodráha S-Bahn vedie cez Frankfurt nad Mohanom do oblasti pohoria Taunus. Diaľkové spojenie je zabezpečené vlakmi InterCity v smeroch Stuttgart, Karlsruhe a Hamburg.

Mestskú hromadnú dopravu zabezpečuje 9 liniek električkovej dopravy a 16 liniek autobusovej dopravy.

Vo vzdialenosti asi 25 km leží letisko Frankfurt nad Mohanom. Z centra je dostupné expresnou autobusovou linkou od hlavnej železničnej stanice. Pre malé lietadlá je prístupné aj 15 km vzdialené letisko Frankfurt-Egelsbach.

### Média

Spravodajstvo z regiónu v tlačenej podobe poskytuje denník *Darmstädter Echo* a regionálne vydania *Frankfurter Rundschau* a *Frankfurter Allgemeine Zeitung*. V meste vysiela nekomerčné lokálne rádio *Radar* (*Radio Darmstadt*). Svoje štúdia tu majú aj Hessischer Rundfunk a Radio FFH.

### Školstvo

V roku 1997 bol Ministerstvom vnútra Hesenska Darmstadtu prepožičaný titul *vedecké mesto* (nem. Wissenschaftsstadt). Zásluhu na tom má najmä *Technická univerzita Darmstadt*, založená v roku 1877, s približne 20 800 študentmi a dve vysoké školy (*Hochshule Darmstadt* a *Evangelische Fachhochschule Darmstadt*). Spolu tieto školy navštevuje približne 33 000 študentov.

### Veda a výskum

V meste je prítomných vyše tridsať výskumných inštitúcií, medzi inými *Ústav pre výskum ťažkých iónov* (GSI), *Európske centrum kozmických operácií* (ESOC) a *Európska organizácia pre využívanie meteorologických satelitov* (EUMETSAT). K tomu treba pripočítať veľké firmy v oblasti informačných a komunikačných technológií, chémie a strojárstva.

Panoramatická fotografia Mathildenhöhe, Darmstadt
*Panoramatická fotografia Mathildenhöhe, Darmstadt*

Osobnosti mesta
---------------

* Friedrich von Flotow (\* 1812 – † 1883), hudobný skladateľ
* Ludwig Büchner (\* 1824 – † 1899), filozof
* Friedrich August Kekulé von Stradonitz (\* 1829 – † 1887), organický chemik
* Richard Anschütz (\* 1852 – † 1937), organický chemik
* Adalbert Seitz (\* 1860 – † 1938), prírodovedec, lekár a entomológ
* Chaim Azriel Weizmann (\* 1874 – † 1952), chemik, sionista a prvý izraelský prezident
* Günter Behnisch (\* 1922 – † 2010), architekt
* Björn Phau (\* 1979), tenista

Partnerské mestá
----------------

* Holandsko  Alkmaar, Holandsko, 1958
* Taliansko  Brescia, Taliansko, 1991
* Turecko  Bursa, Turecko, 1971
* Nemecko  Freiberg, Sasko/Nemecko, 1990
* Rakúsko  Graz, Rakúsko, 1968
* Švajčiarsko  Saanen-Gstaad, Švajčiarsko, 1991
* Maďarsko  Gyönk, Maďarsko, 1990
* Veľká Británia  Chesterfield, Spojené kráľovstvo, 1959
* Lotyšsko  Liepāja, Lotyšsko, 1993
* Španielsko  Logroño, Španielsko, 2002
* Nórsko  Trondheim, Nórsko, 1968
* Francúzsko  Troyes, Francúzsko, 1958
* Poľsko  Płock, Poľsko, 1988
* Maďarsko  Szeged, Maďarsko, 1990
* Ukrajina  Užhorod, Ukrajina, 1992

Iné projekty
------------

Commons
* Spolupracuj na Commons Commons ponúka multimediálne súbory na tému **Darmstadt (mesto)**

Externé odkazy
--------------

Oficiálna stránka mesta Darmstadt (po nemecky)

Referencie
----------

1. ↑  
 *Bevölkerungsvorgänge in Hessen* [online]. Wiesbaden: Hessisches Statistisches Landesamt, [cit. 2010-04-09]. Dostupné online. (nemčina)
2. ↑  
 *Rund 20.800 Studierende sind an der TU Darmstadt eingeschrieben* [online]. Darmstadt: Technische Universität Darmstadt, rev. 2009-10-22, [cit. 2010-04-09]. Dostupné online. (nemčina)

Zdroje
------

* *Tento článok je čiastočný alebo úplný preklad článku Darmstadt na nemeckej Wikipédii.*
* *Tento článok je čiastočný alebo úplný preklad článku Darmstadt na českej Wikipédii.*
* *Tento článok je čiastočný alebo úplný preklad článku Sehenswürdigkeiten in Darmstadt na nemeckej Wikipédii.*

  


| * z
* d
* u
Mestá v Nemecku podľa počtu obyvateľov |
| --- |
| 1 000 000+ | 
* Berlín
* Hamburg
* Mníchov
* Kolín nad Rýnom

 | Vlajka Nemecka |
| 500 000+ | 
* Brémy
* Dortmund
* Drážďany
* Düsseldorf
* Essen
* Frankfurt nad Mohanom
* Hannover
* Lipsko
* Norimberg
* Stuttgart

 |
| 200 000+ | 
* Aachen
* Augsburg
* Bielefeld
* Bochum
* Bonn
* Braunschweig
* Duisburg
* Erfurt
* Freiburg im Breisgau
* Gelsenkirchen
* Halle an der Saale
* Kamenica
* Karlsruhe
* Kiel
* Krefeld
* Lübeck
* Magdeburg
* Mannheim
* Münster
* Mönchengladbach
* Oberhausen
* Rostock
* Wiesbaden
* Wuppertal

 |
| 100 000+ | 
* Bergisch Gladbach
* Bottrop
* Bremerhaven
* Cottbus
* Darmstadt
* Erlangen
* Fürth
* Gera
* Göttingen
* Hagen
* Hamm
* Heidelberg
* Heilbronn
* Herne
* Hildesheim
* Ingolstadt
* Jena
* Kassel
* Koblenz
* Leverkusen
* Ludwigshafen am Rhein
* Mainz
* Moers
* Mülheim an der Ruhr
* Neuss
* Offenbach am Main
* Oldenburg
* Osnabrück
* Paderborn
* Pforzheim
* Postupim
* Recklinghausen
* Regensburg
* Remscheid
* Reutlingen
* Saarbrücken
* Salzgitter
* Siegen
* Solingen
* Trier
* Ulm
* Wolfsburg
* Würzburg

 |